Απόφαση της Επιτροπής

της 14ης Αυγούστου 2002

που επιτρέπει στα κράτη μέλη να παρατείνουν τη διάρκεια των προσωρινών εγκρίσεων οι οποίες έχουν χορηγηθεί για τις δραστικές ουσίες benzoic acid, carvone, mepanipyrim, oxadiargyl και trifloxystrobin

[κοινοποιηθείσα υπό τον αριθμό Ε(2002) 3048]

(Κείμενο που παρουσιάζει ενδιαφέρον για τον ΕΟΧ)

(2002/658/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων(1), όπως τροποποιήθηκε τελευταία από την οδηγία 2002/37/EΚ(2), και ιδίως το άρθρο 8 παράγραφος 1 τέταρτο εδάφιο,

Εκτιμώντας τα ακόλουθα:

(1) Σύμφωνα με το άρθρο 6 παράγραφος 2 της οδηγίας 91/414/ΕΟΚ, η Γερμανία παρέλαβε τον Μάιο του 1998 αίτηση από την Menno Chemie Vertriebsgesellschaft mbH για την καταχώρηση της δραστικής ουσίας benzoic acid στο παράρτημα I της οδηγίας 91/414/ΕΟΚ. Με την απόφαση 98/676/EΚ της Επιτροπής(3), επιβεβαιώθηκε ότι ο φάκελος ήταν πλήρης και ότι μπορεί να θεωρηθεί ότι πληροί, καταρχήν, τις απαιτήσεις ως προς τα δεδομένα και τις πληροφορίες του παραρτήματος II και του παραρτήματος III της οδηγίας.

(2) Οι Κάτω Χώρες έλαβαν παρόμοια αίτηση, τον Μάρτιο του 1997, από την Luxan BV για την ουσία carvone. Ο φάκελος χαρακτηρίστηκε ως πλήρης με την απόφαση 1999/610/EΚ της Επιτροπής(4).

(3) Η Ιταλία έλαβε παρόμοια αίτηση, τον Οκτώβριο του 1997, από την Kumiai Chemical Industry Co. Ltd για την ουσία mepanipyrim. Ο φάκελος χαρακτηρίστηκε επίσης ως πλήρης με την απόφαση 98/676/EΚ.

(4) Επιπλέον, η Ιταλία έλαβε παρόμοια αίτηση, τον Ιούνιο του 1997, από την Rhône Poulenc Agro SpA (τώρα Bayer Crop Sciences) για την ουσία oxadiargyl. Ο φάκελος χαρακτηρίστηκε ως πλήρης με την απόφαση 98/398/EΚ της Επιτροπής(5).

(5) Το Ηνωμένο Βασίλειο έλαβε παρόμοια αίτηση, τον Ιανουάριο του 1998, από την Novartis Crop Protection UK Ltd (τώρα Syngenta) για την ουσία trifloxystrobin. Η αίτηση χαρακτηρίστηκε ως πλήρης με την απόφαση 1999/43/EΚ της Επιτροπής(6).

(6) Η επιβεβαίωση της πληρότητας των φακέλων ήταν αναγκαία για να καταστεί δυνατή η λεπτομερής εξέταση τους και να δοθεί στα κράτη μέλη η δυνατότητα να χορηγήσουν προσωρινές εγκρίσεις, για περιόδους μέχρι τρία έτη, σε φυτοπροστατευτικά προϊόντα που περιέχουν τις συγκεκριμένες δραστικές ουσίες, ενώ παράλληλα πληρούνται οι όροι του άρθρου 8 παράγραφος 1 της οδηγίας 91/414/ΕΟΚ, και ιδίως ο όρος που αφορά τη λεπτομερή αξιολόγηση της δραστικής ουσίας και του φυτοπροστατευτικού προϊόντος βάσει των απαιτήσεων της οδηγίας.

(7) Για τις εν λόγω δραστικές ουσίες αξιολογήθηκαν οι επιπτώσεις στην ανθρώπινη υγεία και στο περιβάλλον, σύμφωνα με τις διατάξεις του άρθρου 6 παράγραφοι 2 και 4 της οδηγίας 91/414/ΕΟΚ, όσον αφορά τις χρήσεις που προτείνονται από τους αντίστοιχους αιτούντες. Τα κράτη μέλη εισηγητές υπέβαλαν σχέδια εκθέσεων αξιολόγησης στην Επιτροπή στις 12 Δεκεμβρίου 2000 για την benzoic acid, στις 16 Οκτωβρίου 2000 για την carvone, στις 12 Ιουλίου 2000 για την mepanipyrim, στις 20 Ιουλίου 1999 για την oxadiargyl και στις 19 Σεπτεμβρίου 2000 για την trifloxystrobin.

(8) Δεν είναι δυνατόν να ολοκληρωθεί η αξιολόγηση των φακέλων εντός της προθεσμίας που ορίστηκε από τις σχετικές αποφάσεις για την πληρότητα, διότι η εξέταση των φακέλων μετά την υποβολή των σχεδίων των εκθέσεων αξιολόγησης από τα αντίστοιχα κράτη μέλη εισηγητές συνεχίζεται ακόμη.

(9) Δεδομένου ότι από την αξιολόγηση δεν προέκυψαν λόγοι άμεσης ανησυχίας, πρέπει να δοθεί στα κράτη μέλη η δυνατότητα να παρατείνουν τις προσωρινές εγκρίσεις οι οποίες έχουν χορηγηθεί σε φυτοπροστατευτικά προϊόντα που περιέχουν τις εν λόγω δραστικές ουσίες για περίοδο 24 μηνών σύμφωνα με τις διατάξεις του άρθρου 8 της οδηγίας 91/414/EΟΚ, ώστε να καταστεί δυνατή η συνέχιση της εξέτασης των φακέλων. Αναμένεται ότι εντός 24 μηνών θα έχει ολοκληρωθεί η αξιολόγηση και η διαδικασία λήψης απόφασης σχετικά με την έκδοση απόφασης για την πιθανή καταχώρηση των σχετικών δραστικών ουσιών στο παράρτημα I.

(10) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Τα κράτη μέλη μπορούν να παρατείνουν τη διάρκεια των προσωρινών εγκρίσεων για τα φυτοπροστατευτικά προϊόντα που περιέχουν τις ουσίες benzoic acid, carvone, mepanipyrim, oxadiargyl and trifloxystrobin για περίοδο που δεν υπερβαίνει τους 24 μήνες από την ημερομηνία έκδοσης της παρούσας απόφασης.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 14 Αυγούστου 2002.

Για την Επιτροπή

David Byrne

Μέλος της Επιτροπής

(1) ΕΕ L 230 της 19.8.1991, σ. 1.

(2) ΕΕ L 117 της 4.5.2002, σ. 10.

(3) ΕΕ L 317 της 26.11.1998, σ. 47.

(4) ΕΕ L 242 της 14.9.1999, σ. 29.

(5) ΕΕ L 176 της 20.6.1998, σ. 34.

(6) ΕΕ L 14 της 19.1.1999, σ. 30.